《虚静斋皇祖旧题额也感而赋此》
清代·弘历

守静志常虚，致虚心斯静。一二二而一，泊然万虑屏。

是语古圣传，皇祖得要领。六十一年间，用此安万井。

孙臣诚愚芚，汲古乏脩绠。身肩乃知劳，况多愧衾影。

别墅閟松云，近此招提境。欲验农桑功，因揽湖山景。

窗虚古梧翠，座静天籁冷。寻流未逢源，安得亲质请。

言念喔咻恩，潸焉涕泪永。